A Bizottság 349/2003/EK Rendelete
(2003. február 25.)
egyes vadon élő állat- és növényfajok példányainak a Közösségbe történő behozatalának felfüggesztéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2476/2001/EK bizottsági rendelettel [1] módosított, a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre [2] és különösen annak 19. cikke (2) bekezdésére,
a Tudományos Felülvizsgálati Csoporttal folytatott konzultációt követően,
mivel:
(1) A Bizottság a 338/97/EK rendelet 4. cikkének (6) bekezdésében megállapított feltételekkel összhangban korlátozhatja egyes fajok bevitelét a Közösségbe.
(2) Utoljára az egyes vadon élő állat- és növényfajok példányainak a Közösségbe történő behozatalának felfüggesztéséről szóló, 2001. október 24-i 2087/2001/EK bizottsági rendeletben [3] határozták meg azoknak a fajoknak a jegyzékét, amelyek bevitelét a Közösségbe felfüggesztették. Ezt a jegyzéket a legfrissebb rendelkezésre álló információk alapján módosítani kell. Az egyértelműség érdekében a 2087/2001/EK rendeletet ennek megfelelően hatályon kívül kell helyezni, és e rendelettel kell felváltani.
(3) Azon fajok származási országaival, amelyekre ezek a korlátozások vonatkoznak, konzultációra került sor.
(4) Az a vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet végrehajtására vonatkozó részletes szabályok megállapításáról szóló, 2001. augusztus 30-i 1808/2001/EK bizottsági rendelet [4] 41. cikke rendelkezéseket tartalmaz a Bizottság által megállapított korlátozásoknak a tagállamok részéről történő végrehajtására vonatkozóan.
(5) Az e rendeletben előírt intézkedések összhangban vannak a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
Az 1808/2001/EK rendelet 41. cikkének rendelkezéseire is figyelemmel, az e rendelet mellékletében felsorolt vadon élő állat- és növényfajok példányainak bevitele a Közösségbe ezennel felfüggesztésre kerül.
2. cikk
A 2087/2001/EK rendelet hatályát veszti.
A hatályon kívül helyezett rendeletre vonatkozó hivatkozásokat e rendeletre történő hivatkozásként kell értelmezni.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 25-én.